eit utval nedsett av Vegdirektoratet har tenkt høgt på kampen mot klimagassane og har konkludert med at det einaste og beste tiltaket er å dobla bensinprisen her i landet. Forslaget er usedvanleg lite originalt, men det er verre enn som så - det vil gjera det endå mindre attraktivt å busetja seg i grisgrendte strøk av landet vårt. Ja, dette utvalet sitt forslag vil vera eit direkte åtak på distrikta.
steinar lem i Fremtiden i våre hender er sjølvsagt medlem i dette utvalet. Og til ulike media har Lem gjenteke til det kjedsomlege at folk som bur i distrikta må bli mykje flinkare til å lata bilen stå. Dei må bli flinkare til å bruka offentlege transport. Kanskje det er på tide at Lem tek seg ein tur utanfor Oslo. Han kan til dømes busetja seg i Sogndal sentrum, ha barnehageplass på Kjørnes og arbeidsstad Leikanger. Så kan han prøva å løysa den utfordringa med til dømes eit offentleg transporttilbod.
i tillegg til betala dobbel bensinpris vil herr Lem i denne situasjonen snart betala bompengar for å koma seg nokolunde heilskínna til og frå jobb. Og nesten same kva veg han elles har, vil han måtta betala bompengar i ei eller anna form. Men det får no så vera, utan eigen bil vil Lem slita med å få kvardagen til å gå rundt på ein heilt annan måte enn inne i hovudstaden.
sjølv om det sjølvsagt er dei som køyrer meir privatbil enn dei burde, er det alt for lettvint av Fremtiden i våre hender å generalisera slik dei gjer om distrikta. Realiteten er at distrikta ville stogga heilt opp dersom folk flest ikkje lenger har råd til å køyra privatbil. Og flyttestraumen inn til storbyar med godt utbygde kollektive tilbod vil berre auka, og det kan vel umogeleg vera i Fremtiden i våre hender si interesse?
stortingsrepresentant reidar sandal meiner det vil vera direkte diskriminerande mot distrikts-Noreg dersom norske styresmakter dobla bensinavgifta. Det er me heilt samd med han i. Det betyr ikkje at me ikkje meiner at me bør køyra mindre bil.
når vegdirektoratet først set ned eit utval som skal vurdera tiltak mot klimagass, var det elles å vona på noko større kreativitet enn det Lem & Co har prestert denne gongen. Viss ikkje målsetjinga er å avvfolka distrikta då.